Source: http://www.petrzalka.sk/2009-08-03-oznamenie-o-zacati-uzemneho-konania-ukludnena-komunikacia-d1-kralovske-udolie/
Timestamp: 2017-06-24 05:20:32+00:00
Document Index: 3221514

Matched Legal Cases: ['§ 117', '§ 39', '§ 140', '§ 140', '§ 36', '§ 36']

Oznámenie o začatí územného konania – Ukľudnená komunikácia D1-Kráľovské údolie - Petržalka
Oznámenie o začatí územného konania – Ukľudnená komunikácia D1-Kráľovské údolie
Petržalka > Informácie o verejných vyhláškach > Oznámenie o začatí územného konania – Ukľudnená komunikácia D1-Kráľovské údolie
3. augusta 2009
Naša zn.: UKSP 8455/3-TX1/2009-Kb
Mestská časť Bratislava-Petržalka, ako príslušný stavebný úrad (ďalej len stavebný úrad) podľa § 117 ods. 1 zákona č. 50/1976 Zb. o územnom plánovaní a stavebnom poriadku ( stavebný zákon ) v znení neskorších predpisov, rozhodnutím č. UKSP 3492-TX1/2008-Kb-42 zo dňa 18.11.2008 v zmysle § 39a) stavebného zákona umiestnila stavbu „Ukľudnená komunikácia D1-Kráľovské údolie“ na pozemkoch parc.č. 21506, 1860/2, 1859/4, 1858/2, 1850/1, 1848/2, 1847/4, 1842/5, 1847/3, 1845/1, 1846, 1853, 1856, 1861, 1874/1, 1868/2 v katastrálnom území Staré Mesto pre navrhovateľa mestskú časť Bratislava-Staré mesto, Vajanského nábr. 3, Bratislava. Proti rozhodnutiu sa odvolali účastníci konania RNDr. Ľudmila Kindlová, bytom Slatinská 32, Bratislava a MUDr. Vladimír Škutil, bytom Údolná 11, Bratislava. Krajský stavebný úrad napadnuté rozhodnutie o umiestnení stavby zrušil a vec vrátil stavebnému úradu na nové prejednanie a rozhodnutie.
Krajský stavebný úrad v Bratislave okrem iného vytkol stavebnému úradu, že nepostupoval v intenciách ustanovenia § 140 b stavebného zákona, nakoľko v konaní boli vznesené námietky účastníkov konania, ktoré smerovali proti obsahu záväzného stanoviska Hlavného mesta SR Bratislavy k investičnej činnosti. V zmysle § 140b ods. 4) stavebného zákona ak námietky účastníkov konania smerujú proti obsahu záväzného stanoviska, stavebný úrad konanie preruší a vyžiada si od dotknutého orgánu stanovisko k námietkam. Stavebný úrad v územnom konaní uvedeným spôsobom nepostupoval. Z toho dôvodu stavebný úrad vyzval Hlavné mesto SR Bratislava, aby sa v určenom termíne vyjadrilo k námietkam účastníkov konania proti záväznému stanovisku.
Zároveň stavebný úrad vyzval navrhovateľa na doplnenie podania a konanie rozhodnutím č. UKSP 8455/2-TX1/2009-Kb zo dňa 29.5.2009 prerušil.
Stavebný úrad dňa 24.7.2009 obdržal stanovisko hlavného mesta SR Bratislavy k námietkam voči záväznému stanovisku hl.m. SR Bratislavy k investičnej činnosti, ktorým potvrdzuje záväzné stanovisko č.j. MAGS ORM 20323/2008-4815 zo dňa 26.3.2008 vydané k investičnému zámeru Ukľudnená komunikácia D1-Kráľovské údolie-predĺženie.
Po doplnení podania stavebný úrad verejnou vyhláškou podľa § 36 ods. 4 stavebného zákona oznamuje nové prejednanie územného konania vo veci umiestnenia líniovej stavby: „Ukľudnená komunikácia D1-Kráľovské údolie“. Stavba sa umiestňuje v zmysle územného plánu zóny Kráľovské údolie-Bôrik a sprístupňuje sektor 10/19-2 zóny. Stavba sa umiestňuje na pozemkoch parc.č. 21506, 1860/2, 1859/4, 1858/2, 1850/1, 1848/2, 1847/4, 1842/5, 1847/3, 1845/1, 1846, 1853, 1856, 1861, 1874/1, 1868/2 v katastrálnom území Staré Mesto.
Stavba sa člení na stavebné objekty:SO 101 Ukľudnená komunikáciaSO 102 Káblový rozvodSO 104 TrafostanicaSO 105 Verejný vodovodSO 106 Verejná kanalizáciaSO 107 Verejný plynovodSO 108 Oporné múry
Tunajší úrad v zmysle ustanovenia § 36 ods.2 stavebného zákona upúšťa od ústneho konania.Účastníci konania a dotknuté orgány môžu svoje námietky a pripomienky k návrhu uplatniť najneskôr do 7 pracovných dní odo dňa doručenia, inak sa k nim nebude prihliadať.Do spisového materiálu možno nahliadnuť na Miestnom úrade mestskej časti Bratislava-Petržalka, oddelenie územného konania a stavebného poriadku, v kanc. č. 707 v stránkové dni. Ak dotknutý orgán v tejto lehote neoznámi svoje stanovisko k umiestňovanej stavbe, stavebný úrad má za to, že so stavbou z hľadiska ním sledovaných záujmov súhlasí. Stavebný úrad neprihliadne na námietky, ktoré sú v rozpore so schválenou územnoplánovacou dokumentáciou. Stavebný úrad zároveň upozorňuje účastníkov konania, že v odvolacom konaní sa neprihliada na námietky, ktoré neboli uplatnené v prvostupňovom konaní.
Milan Ftáčnik starosta